**Tilsvar til: ”Høring - Utkast til Strategi ved HF 2016-2022”**

Ph.d.-kandidatutvalget ved Det humanistiske fakultet, UiB har følgjande kommentarar til fakultetets utkast til strategi for HF 2016-2022.

*Overordna kommentarar:*

Aller først synest vi det er eit godt grep å handsame forskarutdanninga i samband med forskinga ved fakultetet meir generelt. Dette får fram at ph.d.-kandidatane si forsking bidrar på lik måte som dei andre vitskapeleg tilsette.

Men vi synest òg at dokumentet manglar ei tydeleg ansvarsfordeling og klare målsetjingar. Av det vi kan sjå er det berre eitt avsnitt som spesifikt gjeld ph.d.-kandidatar i det nye strategidokumentet: ”Ph.d-kandidatene skal ha god miljøstøtte lokalt og integreres i forskningsgrupper. Kandidatene skal bringes i kontakt med internasjonal forskning og forskernettverk utover egen institusjon.” Til samanlikning var det meir enn ei heil side som spesifikt omhandla ph.d.-kandidatar i førre strategi (2012-2015), og det er fleire punkt som vi ynskjer å få med i den nye strategien. Særlig synest vi dei nye planane kunne vore meir utfyllande om ph.d.-kandidatars rettar i forskarutdanning og internasjonalisering. I førre dokument stod det at; ”*Hovudansvaret for forskarutdanninga skal leggjast til grunneiningane”.* Vi undrar om det er den same ansvarsfordelinga som gjeld i neste periode òg? Under punktet om forskarutdanning står det følgjande i førre plan:

 *Alle forskarutdanningskandidatar skal vere del av eit aktivt forskingsmiljø*: Forskarutdanning er utdanning, og i alle overordna styringsdokument blir det kravd at alle kandidatar skal vere del av aktive og gode forskingsmiljø i utdanningsperioden. Alle doktorgradskandidatar skal difor som ein hovudregel vere knytt til ei forskargruppe.

Me tykkjer at dette punktet er godt og vonar at det kan bli innarbeid ein liknande ordlyd i den framtidige planen.

Et anna punkt i det nye dokumentet som vi ser er mangelfull er ansvarsfordelinga for stipendiatane si forskarutdanning. I førre dokument stod følgjande under dette punktet:

*Opplæringsdelen*: Å gje kandidatane eit best mogleg tilbod knytt til opplæringsdelen utanom vitskapsteoridelen skal vere eit sentralt fagleg ansvar som det kvart år må setjast av tilstrekkeleg med ressursar til på grunneiningane. Opplæringa kan organiserast gjennom eigne kurs i fagmiljøa, men for mange miljø vil det vere betre å organisere tilbodet gjennom lokale, nasjonale eller internasjonale forskarskular eller andre faglege nettverk.

Me vonar at dykk lager eit punkt som tek inn ansvaret for stipendiatanes opplæringsdel.

Som nemnt tidlegare ynskjer vi ein klårare plan når det gjeld internasjonalisering. Vi ser av førre strategi at følgjande vart vektlagd: ”Så mange som mogleg av doktorgradskandidatane bør leggje inn eit utanlandsopphald i stipendperioden. Rettleiar skal saman med institutt- og senterleiing og det forskingsmiljøet kandidaten tilhøyrar, ha ansvaret for at dette skjer.” Noko liknande kunne løfta den nye strategien òg.

Til slutt vil vi påpeike at det er viktig at ph.d.-kandidatar frå andre institusjonar får tilstrekkeleg med finansiering til å kunne fullføre forskingsprosjektet sitt ved UiB. Vi ynskjer dette særleg presisert i det nye strateginotatet. *”*Når det gjeld kandidatar med tilsetjing ved andre institusjonar utan rett til å tildele doktorgrad, må fakultetet krevje at dei som blir tekne opp, får tilstrekkeleg med ressursar frå heimeinstitusjonen til å gjennomføre utdanninga på ein forsvarleg måte.”

Stip-HF ved;

(Alle våre namn)